钦定古今图书集成/明伦汇编/官常典/第302卷 > 耿裕
## 钦定古今图书集成/明伦汇编/官常典/第302卷 > 耿裕

按《明外史》本传：“裕字好问，尚书九畴子也。景泰五年
进士，改庶吉士，授户科给事中，转工科。天顺初，以九
畴为右都御史，改裕检讨。九畴坐劾石亨贬，裕亦谪
泗州判官。终父丧，补定州。成化初，召复检讨，进修撰，
历国子司业、祭酒。侯伯年幼者，皆肄业监中。裕采古
诸侯贵戚言行可法者，为书授之，帝闻而称善。历吏”
部左、右侍郎。坐尚书尹旻累，停俸者再，己代旻为尚
书。大学士万安与裕不协，而李孜省私其同乡李裕，
欲使代裕，相与谋中之。坐以事，调侍郎黎淳南京，而
夺裕俸。言官复交劾，宥之。裕入谢。既出，帝怒曰：“吾再
宽裕罪，宜申谢。今一谢，以夺俸，故意鞅鞅耶？”孜省等
因而倾之，遂调南京礼部。逾年，孝宗嗣位，转南京兵
部，参赞机务。弘治改元，召拜礼部尚书。时公私侈靡，
耗费日广。裕随事救正。或因灾异条上时事，或申理
言官。先后陈言甚众，大要归于节俭。给事中郑宗仁
疏节光禄供应，裕等请纳其奏。巡视光禄御史田奫
以供费不足累行户，请借太仓银偿之。裕等言“疑有
侵盗弊，请敕所司禁防。”帝皆从之。南京守备中官请
增奉先殿日供品物，裕等不可。帝方践阼，斥番僧还
本土，止留乳奴班丹等十五人。其后多潜匿京师，转
相招引，斋醮复兴。言官以为言，裕等因力请驱斥。帝
乃留百八十二人，馀悉逐之。礼部公廨《火，裕》及侍郎
倪岳、周经等请罪，被劾下狱。已，释之，停其俸。初，撒马
儿罕及土鲁番皆贡狮子，甘肃镇守太监傅德先图
形以进，巡按御史陈瑶请却之。裕等乞从瑶请，而治
德违诏罪，帝不从。后番使再至，留京师频有宣召。裕
等言：“番人不道，因朝贡许其自新。彼复潜称可汗，兴
兵犯顺。陛下优假其使，适遇倔强之时，彼将谓天朝
畏之，益长桀骜。且番人狡黠，不宜令出入内廷。狮子
野兽，无足珍异。”帝即违其使还。寻代王恕为吏部尚
书，加太子太保。御用监匠人李纶等以内降得官，裕
言：“先有诏，文官不由臣部推举、传乞除授者，参送法
司按治。今除用纶等，不信前诏，不可。”给事中吕献等
皆论奏，裕亦再疏争，终不听。裕为人坦夷谅直，谙习
朝章，秉铨数年，无爱憎，亦不徇毁誉，铨政称平。自奉
澹泊。两世贵盛，而家业萧然，父子并以名德称。卒，年
六十七，赠太保，谥“文恪。”